Skietstilstand in Gasastrook bewerkstellig | Netwerk24
Die militante groep Islamitiese Djihad in die Gasastrook het Donderdag aangekondig ’n skietstilstand is met Israel bereik ná twee dae se oor-en-weer-aanvalle waarin minstens 32 Palestyne dood is. Daar is berigte dat tot die helfte van die slagoffers burgerlikes was.
Volgens die groep het Israel ná onderhandelinge wat deur Egipte bemiddel is, ingestem tot ’n skietstilstand.
Geweld het Dinsdag uitgebreek nadat een van die topbevelvoerders van die Islamitiese Djihad, wat die steun van Iran geniet, in ’n lugaanval deur Israel dood is.
Die militante het daarna teruggeslaan en vuurpyle op Israel afgevuur. Die Djihad het Dinsdag minstens 200 vuurpyle op Israel afgevuur, terwyl Israel ook vuurpyle teruggeskiet het.
’n Skietstilstand is in die Gazastrook bereik. Foto: Reuters
’n Beampte in Egipte het aan Reuters bevestig ’n skietstilstand is bereik.
Musab Al-Braim, woordvoerder van die Islamitiese Djihad, het gesê Israel het ingestem dat geteikende sluipmoorde van militante en weermagoptrede deur Israel by weeklikse Palestynse betogings by die Gaza-grens gestaak word.
Israel Katz, minister van buitelandse sake, het aan ’n plaaslike radiostasie gesê “stilte sal met stilte begroet word” met verwysing dat Israel aanvalle sal staak as die Djihad dit eerste doen. Hy het ontken dat daar verdere ondernemings gemaak is.
Hamas, die fundamentalistiese Islamitiese beweging wat die septer in Gasa swaai, het uit die konflik gebly. – Reuters
Meer oor: Gasa | Gasa-Strook | Skietstilstand